Source: http://nrsr.sk.sayit.parldata.eu/speech/178024
Timestamp: 2019-03-24 19:22:15+00:00

Document:
Reč od J. Belan dňa 24. jún 1997
dovoľte mi, aby som podľa § 73 ods. 1 zákona Národnej rady Slovenskej republiky číslo 350/1996 Z. z. o rokovacom poriadku Národnej rady Slovenskej republiky vystúpil v prvom čítaní vládneho návrhu zákona k Spoločnej zdravotnej poisťovni, tlač 664, ako spravodajca určený navrhnutým gestorským výborom Národnej rady Slovenskej republiky pre obranu a bezpečnosť.
Predložený návrh (tlač 664) o Spoločnej zdravotnej poisťovni bol doručený poslancom Národnej rady Slovenskej republiky dňa 23. mája 1997, čím boli splnené podmienky určené v § 72 ods. 1 zákona Národnej rady Slovenskej republiky.
Predseda Národnej rady Slovenskej republiky posúdil, či vládny návrh zákona o Spoločnej zdravotnej poisťovni spĺňa náležitosti podľa § 70 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky, a podľa legislatívnych pravidiel ho zaradil na rokovanie 30. schôdze Národnej rady Slovenskej republiky na prvé čítanie.
Ako spravodajca navrhnutého gestorského výboru Národnej rady Slovenskej republiky k prvému čítaniu si osvojujem stanovisko, že predmetný návrh spĺňa z formálno-právnej stránky všetky náležitosti návrhu zákona uvedené v § 67 a 68 zákona Národnej rady Slovenskej republiky o rokovacom poriadku, ako i náležitosti určené v legislatívnych pravidlách.
Z vecného hľadiska zastávam stanovisko, že predložený vládny návrh o Spoločnej zdravotnej poisťovni rieši závažnú problematiku, ktorú je možné upraviť len spôsobom, ako sa navrhuje v predmetnom návrhu zákona. Predkladaný návrh zákona predpokladá vytvorenie Spoločnej zdravotnej poisťovne splynutím existujúcej Poisťovne Ministerstva vnútra Slovenskej republiky, Vojenskej zdravotnej poisťovne a Železničiarskej zdravotnej poisťovne pri zachovaní paritného zastúpenia v samosprávnych orgánoch Spoločnej zdravotnej poisťovne.
Spoločná zdravotná poisťovňa sa zriaďuje ako verejnoprávna inštitúcia. Štát sa podieľa na zabezpečení platobnej schopnosti poisťovne poskytnutím návratnej finančnej výpomoci, a to do výšky 100-percentnej platobnej neschopnosti. Návrh zahŕňa aj špecifickú preventívnu zdravotnú starostlivosť, ktorá je potrebná na zabezpečenie dobrého zdravotného stavu pracovníkov jednotlivých rezortov.
Myslím si, že predložený vládny návrh zákona o Spoločnej zdravotnej poisťovni prispeje k skvalitneniu služieb poskytovaných v záujme zdravia.
Budem odporúčať v súlade s § 73 ods. 3 písm. c) prijať uznesenie, aby Národná rada návrh prerokovala po všeobecnej rozprave v druhom čítaní. Zároveň žiadam, aby sa o tomto návrhu hlasovalo ako o prvom.
Odporúčam, aby návrh predsedu Národnej rady na pridelenie a lehotu prerokovania zákona Národná rada podľa § 74 schválila.
« Ďakujem, pán minister. Ako sp... Ďakujem. Počuli ste prednesen... »

References: § 73
 § 72
 § 70
 § 67
 § 73
 § 74